Във връзка с постъпило уведомление с вх. № ОВОС-2594/19.09.2023г., допълнителна информация с вх. № ОВОС-2594-1/25.09.2023г., допълнителна информация с вх. № ОВОС-2594-10/29.03.2024г. и допълнителна информация с вх. № ОВОС-2594-12/31.05.2024г. за инвестиционно предложение (ИП): „Изграждане на кариера за добив на пясъци и чакъли в концесионна площ „Стоянчова чешма–2” (109.1 дка), м. Капсидата землище на с. Крумово, община Родопи, област Пловдив” и становище на БД ИБР с изх. №ПУ-01-585(13)/11.06.2024г., с възложител „ЕУРОСТРОЙ” ЕООД, основание чл. 5, ал. 1 от Наредбата за условията и реда за извършване на оценка на въздействието върху околната среда (Наредбата за ОВОС), и в изпълнение разпоредбата на чл. 5, ал. 2 от Наредбата за ОВОС, Регионална инспекция по околна среда и водите – Пловдив (РИОСВ-Пловдив) информира за следното:

**І. Относно приложимата процедура по реда на глава шеста на Закона за опазване на околната среда (ЗООС)**

Така заявеното инвестиционно предложение е свързано с изграждане на кариера за добив на пясъци и чакъли в концесионна площ „Стоянчова чешма – 2“ (109.1 дка), м. Капсидата, землище на с. Крумово, община Родопи, област Пловдив”. Находището ще се реализира за срок от 35 (тридесет и пет) години, в който ще се предоставя на дружеството право на собственост върху добитите пясъци и чакъли, разглеждани като строителни материали, както и право на ползване на минните отпадъци от добива и преработката им. В обхвата на площта попадат вътрешнокариерни пътища, свързващи стара кариера и кариерни гнезда за добив на пясъци и чакъли. Най-близките селища са с. Крумово, с. Катуница, гр. Асеновград и се свързват с асфалтови пътища. Засегнатите имоти са частни ниви.

Концесионната площ „Стоянчова чешма – 2“ (109.1 дка; 109098 м2), включва: находище „Стоянчова чешма – 2“ (98,5 дка или 98533 м2) и съпътстваща площ от 10,6 дка или 10565 м2 за обслужване на добива.

Площ „Стоянчова чешма–2” е проучена от дружеството на база: договор от 07.01.2021 г. за проучване на строителни материали (пясъци и чакъли), сключен между Министерството на енергетиката (МЕ) и „Еурострой” ООД, с. Катуница, община Садово. Срокът на проучване е 12 (дванадесет) месеца.

За проучването е изготвен цялостен работен проект, съгласно работната програма в договора и одобрената от МЕ методика за проучване на пясъци и чакъли.

Полезното изкопаемо на находището е изградено от (пясъци и чакъли), примесени с валуни, глинесто – алевритови частици и неиздържани лещи от глина. Запасите на находището са 920785 м3 или 920.8 хил. м3. Ресурсите са 492755 м3 или 492.8 хил. м3. Добивът ще се извършва без прилагането на пробивно-взривни работи. Целта на инвестиционното предложение е в периода от 2023 г. до 2058 г., да бъдат добити пясъци и чакъли, които ще бъдат транспортирани до промишлената площадка на „Строймаш“ ЕООД, на която е изградена ТМСИ „Катуница“, до с. Катуница, община Садово, където ще бъдат обработени. Произведените фракциите ще се складират на депа в промишлената площадка.

Така заявеното инвестиционно предложение попада в обхвата на т. 2, буква „а“ от приложение № 2 от Закона за опазване на околната среда /ЗООС/ и на основание чл. 93, ал. 1, т. 1 от същия закон подлежи на преценяване на необходимостта от извършване на ОВОС.

**ІІ. Относно приложимата процедура по реда на чл. 31 от Закона за биологичното разнообразие (ЗБР)**

Имота попада в границите на защитена зона от Европейската екологична мрежа „НАТУРА 2000“ – BG0000194 „Река Чая“. Въз основа на представената информация и на основание чл.31 от ЗБР и чл.2, ал.1, т.1 от Наредбата по ОС в хода на процедурата по ОВОС ще бъде извършена и преценка за вероятната степен на отрицателно въздействие на инвестиционното предложение върху предмета и целите на опазване на ЗЗ.

Копие на писмото е изпратено до Община Родопи, Кметство Крумово, БД ИБР Отговорено от РИОСВ-Пловдив на 10.07.2024г.